b'\n_START_ARTICLE_\nVazektomija\n_START_PARAGRAPH_\nVazektom\xc3\xadja pomeni operacijsko prekinitev ali delno odstranitev semenovoda. Z vazektomijo se pri mo\xc5\xa1kem dose\xc5\xbee trajna sterilizacija oziroma za\xc5\xa1\xc4\x8dita pred zaploditvijo. Zaradi prekinitve obeh semenovodov v izlivu po posegu semen\xc4\x8dice ve\xc4\x8d niso prisotne.\n_START_SECTION_\nPostopek\n_START_PARAGRAPH_\nSemenovoda se prere\xc5\xbeeta, prosti konci se za\xc5\xa1ijejo. Postopek se izvaja pod lokalno anestezijo in traja okoli 20 minut. Poseg se izvaja ambulantno. Rana se za\xc5\xa1ije z enim do dvema \xc5\xa1ivoma, bolnik pa lahko takoj po posegu odide domov. Sterilnost je zagotovljena \xc5\xa1ele po 10\xe2\x80\x9320 izlivih po opravljeni vazektomiji, saj v semenovodih po posegu ostane \xc5\xa1e majhna koli\xc4\x8dina semen\xc4\x8dic. Po pribli\xc5\xbeno 10 izlivih se priporo\xc4\x8da kontrola semenskega izliva, da se oceni uspe\xc5\xa1nost posega. Za dokaz sterilnosti se pregledata 2 ejakulata, v katerih ne sme biti semen\xc4\x8dic.\n_START_SECTION_\nZapleti\n_START_PARAGRAPH_\nZapleti, ki se lahko pojavijo pri vazektomiji, so hematomi (pri manj kot 5\xc2\xa0% bolnikov), granulomi zaradi uhajanja semenske teko\xc4\x8dine v tkivo, spontana ponovna anastomoza (povezanje obeh koncev prekinjenega semenovoda).\n_START_SECTION_\nVpliv na spolno slo\n_START_PARAGRAPH_\nPo vazektomiji moda \xc5\xa1e naprej proizvajajo testosteron in druge mo\xc5\xa1ke spolne hormone ter jih izlo\xc4\x8dajo v kri. Ena od \xc5\xa1tudij je pokazala, da se spolna sla zmanj\xc5\xa1a pri 6\xc2\xa0% mo\xc5\xa1kih po vazektomiji, medtem ko nekatere \xc5\xa1tudije ka\xc5\xbeejo na vi\xc5\xa1ji dele\xc5\xbe, na primer okoli 20\xc2\xa0%. Poseg ne povzro\xc4\x8da objektivnih sprememb, ki bi vplivale na spolno slo, saj se raven hormonov ter izliv in ob\xc4\x8dutki ob njem ne spremenijo. Zmanj\xc5\xa1anje spolne sle je verjetno psiholo\xc5\xa1kega izvora in je obi\xc4\x8dajno prehodno.'